<classify> WASAMBAZAJI na wauzaji pembejeo za kilimo na mifugo wameiomba serikali kuangalia namna ya kuwafutia tozo ya kibali, ili wakulima wanufaike kwa kuuziwa bidhaa hizo kwa bei nafuu. Rai hiyo ilitolewa jana jijini hapa na Mwenyekiti wa Chama Cha Ushirika Cha Wazalishaji na Wasambazaji wa Pembejeo za Kilimo na Mifugo TADCOS LTD, Gerald Mlenge katika kongamano la kitaifa la wadau wa uuzaji na wasambazaji wa bidhaa hizo. Alisema msambazaji na muuzaji, anatakiwa kutoa Sh 170,000 ikiwa ni gharama ya kupata kibali cha kufanya biashara hiyo, jambo ambalo limekuwa likiongeza gharama kwa mkulima ambaye ndiye mlaji wa mwisho. Serikali iangalie namna hata ya kutupatia ruzuku ambayo itasaidia kuzalishwa mbegu zenye ubora na mkulima kuuziwa kwa bei nafuu kwa mfano kwa sasa pakti moja ya mbegu za mazao ya kilimo kilo mbiu inauzwa shilingi 10,000 hadi 12,000, alisema. Aidha, Mlenge aliomba serikali kusaidia kuwalipia gharama ya mafunzo kutokana na wengi kushindwa kumudu kutokana na kila mshiriki kutakiwa kulipa kati ya Sh 350,000 hadi Sh 450,000, jambo ambalo ni changamoto kwa wengi. Mkulima kutoka Kijiji cha Blambila Wilaya ya Shinyanga Vijijini, Rogers Donald alisema wakulima wamekuwa wakifanya kilimo cha mazoea, hali ambayo imekuwa ikiwapa wakati mgumu kufanikiwa. Awali, akifungua kongamano hilo, Kaimu Naibu Mrajisi Tume ya Maendeleo ya Ushirika Tanzania TCDC, Charles Malunde, alisema ili kuwa na kilimo chenye tija hakuna budi wasambazaji na wauzaji wa pembejeo za kilimo na mifugo, kusambaza na kuuza mbegu na viuatilifu bora, kuuza kwa bei nafuu na kutakiwa kuacha kusambaza bidhaa hafifu.Alisema kuna malalamiko kutoka kwa wakulima kuwa mazao yao yamekuwa yakiuzwa kwa bei ya chini, tofauti na gharama za pembejeo, jambo linalofanya kilimo chao kutokuwa na tija.  <topic>: KITAIFA 